MULIG MÅL: Bebyggelsen i Longyearbyen på Svalbard. Foto: Jon Olav Nesvold , NTB SCANPIX

MDG vurderer asylmottak på Svalbard

Asylmottak og bosetting av asylsøkere på Svalbard kan bli en realitet. Nå undersøker Miljøpartiet De Grønnes lokallag på Svalbard mulighetene.

11. september 2015

Artikkelen er over fem år gammel

– På et møte i august snakket vi om at vi ønsker å ta imot flyktninger på Svalbard. Både bosetting og mottak kan være aktuelt, sier partileder Espen Klungseth Rotevatn i Miljøpartiet De Grønne Svalbard til Vårt Land.

Partiet har bedt Sysselmannen, Norges øverste representant på den arktiske øygruppen, om å sjekke ut den juridiske biten.

– Blant annet er jo Svalbard utenfor Schengen, så vi må vite om det er formelt og praktisk mulig, sier Rotevatn.

Les også: Alans (3) skjebnehistorie har endret nordmenns syn på flyktningkrisen

Formelt og juridisk

Alle de 42 landene som har underskrevet Svalbardtraktaten, har lik rett til adgang og opphold. Afghanistan er blant disse landene, mens Syria ikke har skrevet under.

– Skulle det vise seg at dette faktisk er mulig, vil vi jobbe hundre prosent for en rask realisering. Longyearbyen består allerede av rundt en firedel utlendinger, og jeg har vanskelig for å se for meg et bedre sted å integreres, sier Rotevatn.

MDG på Svalbard har helt konkret bedt Sysselmannens jurister gi svar på om det både formelt og juridisk vil være mulig å bosette flyktninger som har fått opphold i Norge på Svalbard, og om det formelt og juridisk vil være mulig å opprette et asylmottak på øygruppa.

Les også: Sverige vil ikke hindre asylsøkere å reise til Norge

Bjørnøya-utspill

På 1980-tallet tok daværende Frp-formann Carl I. Hagen til orde for å sende narkomane og kriminelle til fangeleirer på Bjørnøya, som juridisk er en del av Svalbard. I mai i år foreslo Christian Eikeland i Aust-Agder Frp å opprette flyktningleirer på Svalbard for å ta unna de 10.000 flyktningene som Stortinget opprinnelig forhandlet om.

– Mitt utsagn den gang var satt litt på spissen for å vise at det ikke var kapasitet til å ta imot så mange på kort tid, sier Eikeland og legger til at MDG gjerne må overta utspillet.

Publisert: 11.09.15 kl. 09:14